Nuuskommentaar: Die einde van die wêreld?‘n Kunstenaarvoorstelling van die 10 950 VC-komeet met ystyperk geassosieer op aarde (Foto: Wikipedia) Is u gesin vanoggend nog voltallig? Volgens ’n Amerikaanse oordeelsdagprediker gaan die wêreld teen Saterdag vergaan wanneer dit teen “Planeet X” bots. Die wegraping sou Dinsdag gebeur het. (Lees gerus Maroela Media se berig hieroor hier.) Die berig het baie gou baie reaksie van lesers gekry. Oor die algemeen is dit gebalanseerd, en is dit ook duidelik dat die lesers hul Bybel ken. Verskeie wys daarop dat Jesus dit gestel het dat nie eens die Seun, of die engele in die hemel, weet wanneer die einde kom nie, net die Vader. Sommiges wat die einde voorspel, maak gebruik van die eindtydtekens, maar maak dikwels aannames wat nie korrek is nie, of vergeet dat een dag soos ’n duisend jaar vir God, en ’n duisend jaar soos een dag vir God is (Psalm 90:4 en 2 Petrus 3:8). Die doemprofeet het voorts die Meksikaanse aardbewing (daar was sedertdien nog ’n verwoestende aardbewing in Meksiko) en die Amerikaanse sonsverduistering as eindtydtekens beoordeel. Dit beteken nie dat die aarde nie gereeld in gevaar verkeer nie. Kort-kort lees ons van ’n ruimtevoorwerp wat tussen die aarde en die maan verbybeweeg het (’n hanetreetjie in ruimteterme), en sommige van hierdie voorwerpe is groot. Toe ’n meteoriet enkele jare gelede oor Rusland ontplof en groot skade aangerig het, was die oë van die wêreld gerig op ’n nog veel groter asteroïed wat laer as die geostasionêre satelliete by die aarde verbygeskuur het. Hemelliggame wat die aarde in die verlede getref het, het getoon welke groot skade hulle kan aanrig, maar sedert die planeet Theia die aarde glo miljarde jare gelede getref en die maan tot gevolg gehad het, was daar nie ’n botsing wat groot genoeg was om lewe op aarde heeltemal uit te wis nie. Ook die asteroïede wat die dinosourusse laat uitsterf het, kon nie alle lewe vernietig nie. Nog ’n gewilde “ruimtebedreiging” is die rampe wat op aarde ervaar sou wees as van die planete in ’n reguit lyn belyn sou wees. Herhaalde bewyse dat dit bog is, oortuig nie diegene wat glo dit gaan die aarde erg raak nie. Aardbewings is nog ’n gewilde “teken” van die eindtye. So maklik word geskryf dat die betrokke storie oor die eindtye “gestaaf” word deur “’n toename in aardbewings”. Meer kere word die stelling gemaak juis wanneer daar besonder min aardbewings is, soos nou ook. Die jongste groot aardbewing in Meksiko was maar die vyfde groot aardbewing vanjaar iewers op die aarde. Gewoonlik is daar sowat 18 groot aardbewings per jaar. Dit sê nie dat aardbewings nou meer kan word nie, maar om nou stellings te maak om aardbewings as deel van die eindtye te lys “omdat dit toeneem”, is onjuis. Die VSA en die Karibiese See-gebied word nou deur die een sterk orkaan ná die ander getref. Sulke stelsels is nie ongewoon in die VSA nie, hoewel die krag van Sandy wat onder meer New York getref het, en Katrina, wat New Orleans hard getref het, volgens baie wetenskaplikes voorlopers was na aanleiding van klimaatsverandering. Hulle vind dit ook pikant dat pres. Donald Trump voor sy verkiesing na aardverwarming as onder meer ’n “hoax” of ’n “Chinese sameswering” verwys het en nou word sy land besonder hard getref. Paleontoloë en argeoloë skenk nou heelwat aandag aan subdissiplines oor hoe klimaatsverandering in die verlede telkemale daartoe gelei het dat gemeenskappe moes aanpas. Dié wat nie wou of kon aanpas en improviseer nie, het uitgesterf. Die belangrike les is dat die mens opdrag gekry het om oor die natuur te heers, nie om dit te verwoes nie. Daar is nou geen bedreiging wat die einde van die aarde kan beteken nie. Tog wys die werklikheid dat die einde skielik en onverwags kan kom. Dit is daarom noodsaaklik dat ’n mens se sakies met die Vader in orde moet wees. Die apostel Jakobus maak die stelling dat daar geen geloof sonder geloofsdade kan wees nie. Terwyl die bekeerde goed voel oor sy eie geloof, sal hy ook hande uitsteek en hulle wat minder bevoorreg is, bystaan. En in hierdie wêreld is ook nie plek vir korrupsie nie.